Rijeka, 19. listopada 2020.g.

**OBJAVA ZA MEDIJE**

**BESPLATNO STRUČNO VODSTVO KROZ IZLOŽBU *USIJANO MORE* U EXPORTU**

**U srijedu, 21. listopada 2020.g. u 17 sati održat će se još jedno besplatno stručno vodstvo za publiku kroz izložbu Usijano more, koja je u sklopu projekta Rijeka 2020 – Europska prijestolnica kulture do 31. listopada postavljena u Exportu na Delti.**

**Stručno vodstvo kroz izložbu održat će Davor Mišković**, direktor udruge Drugo more i voditelj programa *Dopolavoro* EPK.

**S obzirom na važeće preporuke za sprječavanje zaraze bolešću COVID-19, broj posjetitelja koji istovremeno mogu biti u izložbenom prostoru i na vodstvu je ograničen, stoga su prijave do popunjenja mjesta obavezne, na e-mail adresu:** [**info@drugo-more.hr**](mailto:info@drugo-more.hr)**.**

**Vodstvo je besplatno, uz ulaznicu čija je pojedinačna cijena 30 kuna.** Ulaz je slobodan za djecu do 7 godina, te nezaposlene i umirovljenike uz predočenje važećih dokumenata. Djeca i mladi do 18 godina, studenti, zaposlenici Sveučilišta u Rijeci te članovi umjetničkih i arhitektonskih strukovnih udruga i organizacija uz predočenje važećih dokumenata ostvaruju popust od 50% na pojedinačnu ulaznicu.

**Najavljeno događanje organizirano je uz poštivanje svih važećih mjera za sprječavanje zaraze bolešću COVID-19. Svi se sudionici i posjetitelji pozivaju na poštivanje mjera: pojačanu osobnu higijenu, fizičku udaljenost te ispravno nošenje zaštitnih maski za lice. Osobama starije životne dobi ili oboljelima od kroničnih bolesti ne preporučuje se dolazak na događanje.**

***Usijano more***je središnja izložba programskog pravca Dopolavoro projekta Rijeka 2020 – Europska prijestolnica kulture, **njemačke kustosice Inke Arns**, koja **naglasak stavlja na nove nevidljive ekonomije koje se vežu uz more.**

Predstavljeni **na više od 1000 kvadrata Exportdrva, radovi petnaest umjetnika svjetskoga glasa bave se neuobičajenim i radikalnim pojavama**, primjerice neobičnim Amazonovim trgovinama, poslovima čišćenja podataka koje korporacije dodjeljuju vanjskim tvrtkama, rudarenjem na velikim dubinama, podizanjem razine mora, skrivenim *offshore* oazama, mračnim carstvima amaterske pornografije, odnosno – „morem rada“.

Na izložbi su predstavljeni nagrađivani i međunarodno priznati umjetnici i skupine: **Aram Bartholl, Ursula Biemann, DISNOVATION.ORG, Jacob Hurwitz-Goodman, Daniel Keller, Steffen Köhn, Lawrence Lek, Rebecca Moss, Jenny Odell, Elisa Giardina Papa, Lisa Rave, Marie Reinert, Tabita Rezaire, RYBN, Sebastian Schmieg i Hito Steyerl.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42